钦定古今图书集成/明伦汇编/官常典/第496卷 > 王虔裕
## 钦定古今图书集成/明伦汇编/官常典/第496卷 > 王虔裕

按《五代史梁臣传》：“虔裕，琅琊临沂人也。为人健勇，善
骑射，以弋猎为生。少从诸葛爽起青、棣间。其后爽为
汝州防御使，率兵北击沙陀，还入长安，攻黄巢。爽兵
败降巢，巢以爽为河阳节度使。中和三年，孙儒陷河
阳，虔裕随爽奔于梁。是时太祖新就镇，黄巢、秦宗权
等兵方盛，太祖数为所窘，而梁未有他将，乃以虔裕”
将骑兵，常为先锋，击巢陈、蔡间，拔其数栅。巢走，梁兵
蹑之，战于万胜戍，巢败而东，虔裕功为多，乃表虔裕
义州刺史。黄巢已去，秦宗权攻许、郑，与梁为敌境，大
小百馀战，虔裕常有功。秦贤攻汴南境，太祖遣虔裕
拒贤于尉氏，战败，失一裨将，太祖怒，拘虔裕于军中。
邢州孟迁降梁，为晋人所围，太祖遣虔裕以精兵百
人，疾驰，夜破晋围，入邢州。迟明，立梁旗帜于城上，晋
人以为救兵至，乃退。已而晋兵复来迁，执虔裕降于
晋，见杀。